Turkki / Turkin etnis-kielellinen vähemmistö zaza kurdit/zazakit

Turkey / Ethnic and language minority Zaza kurds/Zazakis

**Kysymykset**

1. Keitä ovat Turkin etniskielellinen vähemmistö zaza-kurdit/zazakit?
2. Minkälainen asema zazakeilla on Turkin yhteiskunnassa?
3. Kohdistuuko etnisiin zazakeihin syrjintää tai oikeudenloukkauksia etnis-kielellisen taustansa vuoksi?

***Questions***

1. Who are ethnic and language minority Zaza Kurds/Zazakis?
2. What is position of Zazas in Turkish society?
3. Are Zazas target of discrimination or rights violations because of their ethnic background?

## Keitä ovat Turkin etniskielellinen vähemmistö zazat/zazakit?

Endangered Language Alliance (ELA) – järjestön[[1]](#footnote-1) mukaan zaza on luoteisiranilainen kieli, jota puhutaan Itä-Turkin kurdi- ja aleviyhteisöjen keskuudessa. Kielen pohjois- ja eteläosien varianttien puhujia on yhteensä 2–3 miljoonaa.[[2]](#footnote-2) Sebastian Maiselin toimittaman Kurdeja käsittelevän tietosanakirjan mukaan zazakia puhuvia on Turkissa yhteensä noin 2 miljoonaa.[[3]](#footnote-3) ELA:n mukaan pohjoista zazaa puhutaan erityisesti Dersimin alueella, Elazığin maakunta, Sivasin maakunnan keski- ja itäosissa, Erzincanin maakunnan eteläosissa, Erzurumin ja Bingölin maakuntien länsiosissa ja Tuncelin kaupungissa.[[4]](#footnote-4) Tutkija Mehmed S. Kayan[[5]](#footnote-5) kertoo The Zaza Kurds of Turkey -kirjassaan (2011)[[6]](#footnote-6), että zazaa puhuvaa väestöä asuu myös Ayiyamanin läänissä ja Diyarbakirin pohjoisosissa, sekä Musin, Erzincanin, Maltayan ja Urfan lääneissä.[[7]](#footnote-7) Tutkija Ergin Öpeningin kurdinkielen ja kurmanjin historiaa käsittelevässä, Cambridge The History of The Kurds -kokoelmakirjassa, julkaistun artikkelin mukaan zazaa puhuvat identifioituvat yleisesti kurdeiksi. Öpenginin mukaan zazan kieli ei lingvistisesti ole samaa alkuperää, kuin kurdi, mutta sitä voidaan pitää sosiaalis-historiallisesti osana kurdin kieltä.[[8]](#footnote-8) Sebastian Maiselin toimittaman Kurdeja käsittelevän tietosanakirjan mukaan suurin osa zazakeista pitää itseään etnisesti kurdeina.[[9]](#footnote-9) ELA:n mukaan kieli on ollut Turkin valtion sorron alaisena 50 vuotta kestäneen kielipolitiikan vuoksi. Tällä viitataan Turkin tasavallan 1920-luvun puolivälissä voimaan tulleeseen lainsäädäntöön, jolla kiellettiin kurdin kielen puhuminen, kirjoittaminen, ja kurdiksi julkaiseminen. Vuoden 1985 kielikieltolaki, jonka mukaan ainoastaan turkkia voi puhua julkisesti, heikensi järjestön mukaan merkittävästi zazan kielen asemaa, mutta myös vaaransi zazaki-identiteetin aseman.[[10]](#footnote-10) Kieltolaki kumottiin Migration and Humanitarian Aid Foundation -järjestön[[11]](#footnote-11) mukaan vuonna 1999 Turkin EU -jäsenyyshakemuksen myötä, vuonna 2001 ”kiellettyjen kielten” käsite poistettiin Turkin lainsäädännöstä, vuonna 2002 muiden kuin turkin kielen lähetykset sallittiin radiossa ja televisiossa, vuonna 2004 Turkin yleisradio yhtiö TRT alkoi lähettää lähetyksiä kurdiksi ja zazaksi ja 2009 vangeille annettiin oikeus puhua kurdia puhelimessa.[[12]](#footnote-12) Zazakeja asuu runsaasti Yhdysvalloissa ja Euroopassa, erityisesti Saksassa. Zazaa monolingvistisesti (eli ainoana kielenään) puhuvia on järjestön mukaan vain harvoja jäljellä, ja zazaa puhuvien määrä vähenee.[[13]](#footnote-13)

Mehmed S. Kaya kuvaa vuonna 2011 julkaisemassaan kirjassa zazaa puhuvia kurdeja heimoyhteiskunnaksi ja hänen mukaansa erityisesti vuoristokylissä asuvat zazakit ylläpitävät vahvoja heimositeitä. Hänen mukaansa zazakien yhteiskunta on yhteiskunnallisesti jakautunut harvoihin suurmaanomistajiin, joilla on merkittävää yhteiskunnallista ja taloudellista valtaa, sekä pienmaanviljelijöihin ja tilattomiin torppareihin. Yleisin elinkeino on karjatalous ja elintaso suurimalla osalla ihmisistä on hyvin matala. Elinajanodote on erityisesti naisten ja lasten osalta matala, sillä vuoristokylissä ei ole saatavilla terveyspalveluja, tai koska monilla ei ole varaa niihin. Yli puolet zazakeista eivät Kayan mukaan ole käyneet kouluja tai ovat lukutaidottomia. Kolmannes väestöstä on käynyt vähintään viisi vuotta peruskoulua ja vähemmän kuin 1% zazakeista on kouluttautunut tätä enemmän.[[14]](#footnote-14) Kayan mukaan zazakien keskuudessa on voimassa yleinen käsitys, että Turkin valtio on tietoisesti pyrkinyt pitämään zazakkialueet alikehittyneinä, sillä zazakit edustavat Turkin valtaväestöstä poikkeavaa etnis-kulttuurista väestöä.[[15]](#footnote-15)

Mehmed S. Kayan mukaan zazakit osallistuivat 1920- ja 1930-luvuilla kurdikapinoihin, joissa vastustettiin Turkin valtiota ja sen kurdikulttuurin tukahduttamista. Vuoden 1937 kapina oli hänen mukaansa alevizazakien johtama.[[16]](#footnote-16) Kayan mukaan kurdilaisen nationalismin nousu 1980-luvulla on vaikuttanut zazakien yhteiskuntaan ja PKK:n[[17]](#footnote-17) ja Turkin valtion välinen konflikti[[18]](#footnote-18) on jakanut zazakkiheimoja. Hänen mukaansa PKK organisoi väestöä ruohonjuuritasolla, kun taas vaikutusvaltaiset heimojohtajat nojaavat poliittisesti turkkilaisiin puolueisiin tutkimuksen teon aikaan 2000 -luvun loppulla.[[19]](#footnote-19) Kayan mukaan noin kolme miljoonaa ihmistä joutui jättämään kotinsa ja tuhansia kuoli konfliktin aikana.[[20]](#footnote-20) International Crisis Group -järjestön[[21]](#footnote-21) mukaan konfliktin uudelleen eskaloitumisen jälkeen 20.7.2015 konfliktissa on kuollut yhteensä 6506 henkilöä, joista 611 on siviilejä, 1413 Turkin valtion turvallisuusjoukkoja, 4256 PKK-taistelijaa ja 226 tuntematonta henkilöä.[[22]](#footnote-22)

Kayan mukaan zazakit kokevat, että heidän asemansa Turkissa ei ole tasa-arvoinen turkkilaisten, tai muiden vähemmistöjen, kuten armenialaisten, juutalaisten tai kreikkalaisten kanssa. Heidän mukaansa Turkin valtio ei anna heille lain takaamaa suojelua. Tämän vuoksi zazakit katsovat valtion olevan väline, jonka kautta viranomaiset voivat kohdella heitä mielivaltaisesti.[[23]](#footnote-23) Kayan mukaan Turkin valtio syrji zazakeja osana kurdivähemmistöä 1980- ja 1990 -luvuilla kieltämällä kurdeja työskentelemästä julkisella sektorilla vuoden 1980 sotilasvallankaappauksen seurauksena.[[24]](#footnote-24) Kayan mukaan zazakit mieltävät Turkin valtion sortavan heitä armeijan toimesta. Hän kuvailee armeijan hallinneen zazakien asuttamia alueita Itä-Turkissa pelkoon perustuvilla metodeilla. Alueella toimi kirjoittamisen aikaan (2000-luvun lopulla) hänen mukaansa paljon Turkin armeijan ja turvallisuuspalvelu MIT:n (Turkin tiedustelupalvelu turk. Millî İstihbarat Teşkilatı) vakoilijoita ja ilmiantajia. Kaikki poliittinen aktiivisuus voidaan luokitella hänen mukaansa PKK:n alaiseksi toiminnaksi. Alevitaustaiset ja sunnitaustaiset zazakit kuvaavat hänen mukaansa valtion heihin kohdistamaa sortoa eri tavoin. Alevitaustaiset[[25]](#footnote-25) katsovat sen johtuvan siitä, että he edustavat vähemmistöuskontoa ja sunnit siitä, että valtio on ideologialtaan sekulaari ja uskonnon vastainen.[[26]](#footnote-26) PKK on saanut Mehmed S. Kayan mukaan kannatusta kummastakin näistä yhteistöistä, vaikka sunnit ja alevit ovat suhtautuneet toisiinsa epäileväisesti.[[27]](#footnote-27)

## Minkälainen asema zazakeilla on turkkilaisessa yhteiskunnassa?

Saatavilla olevissa lähteissä ei löydy tietoa siitä, että zaza-kurdien yhteiskunnallista asema eroaisi Turkin kurdien yhteiskunnallisesta asemasta. Tämän vuoksi tässä vastauksessa käydään läpi joitain esimerkkejä, joissa käsitellään Turkin kurdivähemmistöä yleisellä tasolla. Tämä vastaus ei ole kuitenkaan tyhjentävä kurdien yhteiskunnallisesta asemasta Turkissa, tai kurdeihin etnis-kielellisestä syystä kohdistuvista oikeudenloukkauksista. Kurdien poliittista asemaa ollaan käsitelty aikaisemmin muun muassa Maahanmuuttoviraston HDP -puolueen[[28]](#footnote-28) pormestareiden erottamista käsittelevässä maatietovastauksessa.[[29]](#footnote-29)

Migration and Humanitarian Aid Foundation -järjestön kurdin kieltä äidinkielenään puhuvien asemaa koskevan raportin mukaan perusopetusta koskevan, 30.3.2012 voimaan tulleen ”elävien kielten ja murteiden” (turk. *Yaşayan Diller ve Lehçeler*) lain numero 6287[[30]](#footnote-30) mukaisesti zazaa ja kurmanjia on mahdollista opettaa enintään kahden tunnin ajan viikossa, jos vähintään kymmenen oppilasta vaatii tällaisen kielikurssin järjestämistä. Raportin mukaan monet lasten vanhemmista eivät ole kuitenkaan tietoisia tästä oikeudesta, tai opetusta ei järjestetä opettajien puutteen vuoksi. Oppilaita ohjataan raportin mukaan kielikurssien sijaan osallistumaan uskonnollista opetusta tarjoaville oppitunneille. Lisäksi oppilaat raportoivat, että kurssin taso ei vastaa heidän odotuksiaan ja tarpeitaan. Raportin mukaan Turkin valtion ja PKK:n välisen aselevon päättyminen vuonna 2015 on vaikeuttanut entisestään kurdin kielen opetuksen saatavuutta. Myös kursseille osallistuneiden oppilaiden määrä on vähentynyt lukuvuoden 2015–2016 77 931 oppilaasta 12 947 oppilaaseen lukuvuonna 2018-2019. Raportin mukaan kurdin kielen virallisia opettajia oli lokakuussa 2020 yhteensä 121, joista 21 opetti zazan kieltä.[[31]](#footnote-31) Järjestön kesäkuussa 2021 julkaiseman, zazan kielen asemaa koskevan raportin mukaan lapsille tarkoitettuja zazan kielen kursseja ei usein pystytä järjestämään opettajapulan vuoksi.[[32]](#footnote-32) Samaa raporttia varten tehdyn kyselytutkimuksen mukaan zazaa äidinkielenään puhuvissa perheissä lapset puhuvat kotona useammin zazaa kuin heidän lapsensa. Tämän arvioidaan johtuvat siitä, että lapset käyvät koulua turkiksi.[[33]](#footnote-33) Euroopan Komission Turkin EU-jäsenyyskelpoisuutta koskevan vuoden 2022 seurantaraportin mukaan Turkin yliopistoissa on tarjolla zazan kielen opetusohjelmia.[[34]](#footnote-34)

Saksan ulkoministeriön Turkin ihmisoikeustilannetta kuvaavan, vuonna 2018 julkaistun raportin mukaan zazan kielen puhumista ja kirjoittamista koskevia rajoitteita ei ole voimassa, mutta sen virallinen käyttö on rajattua. Zazan kielen opetus ei ollut sallittua Turkin kouluissa ennen vuotta 2012. Raportin mukaan monet kuitenkin boikotoivat kurdin kielen kursseja myös vuoden 2012 jälkeen, sillä he vaativat, että kielen opetusta tarjottaisiin äidinkielenä ja koska oppilaiden on valittava näiden ja uskonnollista opetusta antavien kurssien väliltä. Raportin mukaan vähemmistökieliä puhuvat henkilöt eivät voi saada julkisia palveluita omalla äidinkielellään, sillä turkki on yhä ainut virallinen kieli. Raportin mukaan Turkin yleisradioyhtiö TRT on vuodesta 2009 saakka lähettänyt televisiolähetyksiä kurdin kielillä (kurmanji ja zaza) sen TRT 6 -kanavalla. Vuoden 2016 vallankaappausyrityksen jälkeisen poikkeustilan aikana valtio on rajoittanut kurdin kielisten mediasisältöjen julkaisuja: Özgür Gündem -sanomalehti kiellettiin PKK -myönteisyyden perusteella ja kurdinkielisiä lastenohjelmia lähettävä Zarok TV määrättiin lähettämään vähintään 40 % lähetyksistään turkin kielellä sen jälkeen, kun se siirrettiin valtion omistukseen.[[35]](#footnote-35)

Saatavilla olevissa lähteissä mainitaan useita esimerkkejä, joiden mukaan Turkin valtio rajoittaa kurdien kulttuurin harjoittamista.[[36]](#footnote-36) Yhdistyneiden kuningaskuntien Home Officen elokuussa ja syyskuussa 2020 tekemien haastattelujen mukaan yksityisiä kurdin kielikursseja on saatavilla ”vain paperilla” ja Turkin viranomaiset ovat sulkeneet suurimman osan opetusta tarjonneista laitoksista.[[37]](#footnote-37) Arab Newsin 31.7.2020 julkaiseman artikkelin mukaan Turkin yliopistoissa opiskelevia oppilaita vaaditaan kirjoittamaan heidän opinnäytetyönsä turkiksi.[[38]](#footnote-38) Bianetin 3.8.2020 julkaiseman artikkelin mukaan Diyarbakirin kaupungissa sijaitsevassa Diclen yliopiston kurdin kielen ja kirjallisuuden laitoksella kaikki opetus vaihdettiin kurdista Turkiksi.[[39]](#footnote-39) Eri maiden ihmisoikeustilannetta tutkivan Freedom House -tutkimuslaitoksen Turkin ihmisoikeustilannetta käsittelevän vuoden 2021 vuosiraportin mukaan Turkki estää kurditaustaisia paikallishallinnon edustajia järjestämästä kurdilaisia festivaaleja ja edistämästä kurdilaista kieltä ja kulttuuria.[[40]](#footnote-40) Bertelsmann Stiftungin vuoden 2022 Turkkia koskevan vuosiraportinraportin mukaan Turkki kohdistaa kurdilaisiin media-, kulttuuri-, ja kieli-instituutioihin painetta.[[41]](#footnote-41) Yhdysvaltojen Ulkoministeriön mukaan viranomaiset ovat joissain tapauksissa katsoneet kurdinkielisten kirjojen hallussapidon todisteena terroristijärjestön jäsenyydestä.[[42]](#footnote-42) Yhdysvaltojen ulkoministeriön mukaan kurdilaisilta ja kurdimielisiltä järjestöiltä estettiin kokoontumisen ja järjestäytymisen vapaus.[[43]](#footnote-43) Migration and Humantarian Aid Foundation -järjestön mukaan kuvernöörien erottaminen ja kieltä tukevien järjestöjen sulkeminen haittaa zazan kielen kehitystä.[[44]](#footnote-44) Yhdysvaltojen ulkoministeriön Turkin vuoden 2019 ihmisoikeustilannetta kuvaavan raportin mukaan suurin osa kurdin kielisistä sanomalehdistä, televisiokanavista ja radiokanavista pysyivät suljettuina hallituksen asetuksen perusteella.[[45]](#footnote-45) Yhdysvaltojen ulkoministeriön raportin mukaan Turkki kielsi antamasta toimittajalupia joillekin Turkin kansalaisille, jotka olivat työskennelleet tai tehneet vapaaehtoistyötä kurdin kielisille medioille.[[46]](#footnote-46)

Saatavilla olevien lähteiden perusteella Turkin viranomaisten poikkeustilalait aiheuttavat Kaakkois-Turkissa aiheuttavat oikeudenloukkauksia paikalliselle väestölle.[[47]](#footnote-47) Australian ulko- ja kauppaministeriön (DFAT) Turkkia käsittelevän, vuonna 2018 julkaistun maaraportin mukaan kansainvälisten ja paikallisten raportoijien mukaan Turkin valtion ja PKK:n välisen aselevon romahtaminen vuonna 2015 ja siitä seuranneet sotilasoperaatiot Kaakkois-Turkissa, sekä heinäkuussa 2016 tapahtuneen vallankaappauksen jälkeinen hallinnon politiikka ovat aiheuttaneet merkittäviä vaikeuksia alueen kurdiväestölle. Turkin valtio on raportin mukaan käyttänyt poikkeuslakeja kurdilaisiin henkilöihin, kuten toimittajiin, politikkoihin ja kansalaisyhteiskunnan toimijoihin, kohdistettujen oikeudenloukkausten toteuttamiseen. Raportin mukaan paikalliset ihmisoikeusjärjestöt raportoivat kesäkuussa 2018, että Turkki oli sulkenut Kaakkois-Turkissa toimineita päiväkoteja, kielikouluja ja teattereita, ja että siellä ei ollut enää toiminnassa olevia yksityisiä tai kunnallisia kurdilaisia järjestöjä. DFAT:n mukaan Kaakkois-Turkin konfliktialueilla asuvat kurdisiviilit elävät Turkin turvallisuusjoukkojen tai PKK:n heihin kohdistaman väkivallan ja syrjinnän uhan alaisuudessa.[[48]](#footnote-48) Vuoden 2020 vastaavassa raportissa DFAT arvioi, että Kaakkois-Turkissa siviiliväestöön kohdistetut oikeudenloukkaukset vähenivät vuoden 2019 jälkeen, kun Turkin armeija vähensi PKK-vastaisia operaatioitaan taajama-alueilla, mutta maaseudulla tapahtuvat operaatiot ja ulkonaliikkumiskiellot vaikuttivat yhä näiden alueiden väestöön. Vuonna 2019 ulkonaliikkumiskieltoja oli DFAT:n mukaan aikaisempia vuosia pienemmillä alueilla ja harvemmin. DFAT katsoo, että konfliktialueilla asuviin kohdistuva väkivallan riski on vähentynyt, vaikka väestö kärsii yhä ongelmista liittyen asumisen löytämiseen.[[49]](#footnote-49) İnsan Hakları Derneği (IHD) -ihmisoikeusjärjestö[[50]](#footnote-50) kertoo vuoden 2021 vuosiraportissaan, että Turkissa toimeenpantiin 15.8.2015 ja 1.1.2020 välillä yhteensä 381 virallista ulkonaliikkumiskieltoa 11 maakunnassa. Raportin mukaan pitkittyneet pysyvät ulkonaliikkumiskiellot Kaakkois-Turkissa ovat riistäneet noin 1 809 000 ihmiseltä perusoikeudet ja rajoittaneet heidän pääsyään peruspalveluiden, kuten terveydenhuollon, piiriin sekä rajoittanut heidän ruoan saantiaan.[[51]](#footnote-51)

DFAT:n vuoden 2018 raportin mukaan kurdeilla on teoriassa samanlainen oikeus julkisiin palveluihin, kuin turkkilaisilla, mutta niiden saatavuudessa on isoja eroja eri alueiden, kuten Länsi-Turkin ja Itä-Turkin välillä. Jotkut julkisella sektorilla työskentelevät kurdit ovat DFAT:n mukaan kertoneet, että he eivät halua paljastaa etnistä taustaansa sen pelossa, että se estäisi heitä etenemästä urallaan.[[52]](#footnote-52) Duvarin toimittaja tutki Turkin valtionhallinnosta erotettujen henkilöiden taustoja ja arvioi 8.6.2020 julkaistussa artikkelissa, että kurditaustaiset henkilöt ovat aliedustettuina Turkin valtion virastojen johtotehtävissä, kuten ministeriöissä, lähetystöissä, poliisivoimissa ja oikeuslaitoksessa.[[53]](#footnote-53)

## Kohdistuuko etnisiin zazakeihin syrjintää tai oikeudenloukkauksia etnis-kielellisen taustansa vuoksi?

DFAT:n 10.9.2020 julkaiseman raportin mukaan osa Länsi-Turkissa asuvista kurdeista ei halua käyttää äidinkieltään julkisilla paikoilla, sillä he pelkäävät sen johtavan heihin kohdistetuvaan väkivaltaan.[[54]](#footnote-54) Deutsche Wellen 22.10.2019 julkaiseman artikkelin mukaan viharikokset kurdeja kohtaan olivat lisääntyneet viime vuosina. Artikkeliin haastatellun juristin mukaan rasismi kurdeja kohtaan Turkissa oli lisääntynyt Turkin aloitettua sotilasoperaatiot Pohjois-Syyriassa keväällä 2018.[[55]](#footnote-55) IHD-ihmisoikeusjärjestö julkaisi 22.9.2020 raportin, joka käsitteli vähemmistöihin kohdistettuja viharikoksia. Raportissa kerrotaan PKK:n jäsenten hautoihin kohdistuneesta ilkivallasta, sekä listataan tapauksia, joissa kurditaustaisiin henkilöihin ollaan kohdistettu väkivaltaa heidän taustansa vuoksi.[[56]](#footnote-56) Raportin mukaan edellisen seitsemän vuoden aikana yhteensä seitsemän henkilöä on kuollut kurdeihin kohdistetuissa viharikoksissa.[[57]](#footnote-57) Israelilaisen Jerusalem Postin toimittaja Seth J. Frantzman arvioi lehdelle 31.7.2021 kirjoittamassaan artikkelissa Turkin kurdeihin kohdistettujen viharikosten määrän olevan kasvussa.[[58]](#footnote-58) Ahvalin 31.7.2021 julkaiseman artikkelin mukaan Turkin äärioikeistolaisten ryhmittymien tekemät hyökkäykset kurdeja vastaan saavat tukea ajoittain presidentti Recep Tayyip Erdoğanin hallitukselta.[[59]](#footnote-59) Euroopan komission Turkin EU-jäsenyyskelpoisuutta arvioivan vuoden 2022 seurantaraportin mukaan kesäkuusta 2021 kesäkuuhun 2022 oli tapahtunut useita kurdiopiskelijoihin kohdistettuja hyökkäyksiä. Raportin mukaan 15 asianajajajärjestöä Kaakkois- ja Itä-Turkissa tuomitsivat heinäkuussa 2021 koko maassa tapahtuvan kurdeihin kohdistuvan väkivallan.[[60]](#footnote-60)

Saatavilla olevien lähteiden mukaan kurdeihin on kohdistettu viime vuosina väkivaltaa, joissa osassa tapauksista syynä on kurdien etnis-kielellinen tausta.[[61]](#footnote-61)

* The Guardian uutisoi 2.6.2020 Ankarassa tapahtuneesta puukotuksesta, jossa 20 -vuotiaan Barış Çakan -nimisen henkilön kimppuun hyökättiin kolmen miehen toimesta, jotka olivat vaatineet Çakania hiljentämään kurdinkielisen musiikin, jota hän soitti autossaan rukouskutsun aikaan. Miehet olivat tappaneet Çakanin puukottamalla häntä sydämeen.[[62]](#footnote-62)
* Bianet uutisoi 12.6.2020 Mehmet Nuri Deniz -nimiseen kurdilaiseen mieheen kohdistetusta pahoinpitelystä. Artikkelin mukaan hänen selvittäessä epäselvyyttä paikallisviranomaisen kanssa liittyen sosiaalitukien maksuun, viranomainen oli käskenyt häntä ”muuttamaan takaisin kyläänsä”, viitaten hänen kurdilaiseen taustaansa. Tämän jälkeen viraston turvamiehet pakottivat Denizin hissiin, jossa he pahoinpitelivät hänet.[[63]](#footnote-63)
* IHD kertoo viharikoksia käsittelevässä raportissaan tapauksesta, jossa kurdilaisten metsätyöläisten kimppuun hyökättiin paikallisten kyläläisten toimesta 21.7.2020 Çekerekin maakunnan Yozgatin kylässä. Työläiset joutuivat palaamaan kotiseudulleen Mardiniin hyökkäyksen seurauksena, kun paikallishallinnon edustajat kertoivat, etteivät he kykene takaamaan työläisten turvallisuutta.[[64]](#footnote-64)
* BBC kertoo turkinkielisessä artikkelissaan syyskuussa 2020, että 16 kurditaustaisen kausityöntekijän kimppuun hyökättiin Sarkayan läänissä. Yksi vierastyöläisitä kertoo hyökkäyksen olleen luonteeltaan ”rasistinen”. Sarkayan läänin varapormestari kielsi hyökkäyksen todenmukaisuuden. Yksi vierastyöläisistä kertoo, että tilan omistajasuku kaltoinkohteli heitä jo ennen hyökkäystä.[[65]](#footnote-65)
* Al-Monitor uutisoi 24.9.2020 Vanin läänin Catakin pikkukaupungin alueella tapahtuneesta kahden kurdilaisen maanviljelijän taposta. Artikkelin mukaan turkkilaiset sotilaat olivat pidättäneet kaksi maanviljelijää epäiltyinä PKK:n avustamisesta, uhkaillen heitä ja vieden heidät helikopterilla pois alueelta. Sotilaita vastaan ollaan nostettu juristi Hamid Kocakin mukaan syyte kidutuksesta, taposta ja aseman väärinkäytöstä. Vanin läänin kuvernöörin antaman lausunnon mukaan toinen miehistä oli kaatunut kalliolla hänen paetessaan sotilaita, minkä jälkeen sotilaat olivat ottaneet hänet, sekä löytämänsä PKK -taistelijaksi epäillyn miehen ruumiin helikopterilla Santarmien Vanin läänin päämajaan. Toinen pidätetyistä miehistä kertoi juristi Kocakille, että hänet tiputettiin helikopterista, mutta hänen kertomuksensa vaihteli ja toinen miehistä oli koomassa. Al-Monitorin näkemässä sairaalaraportissa todetaan, että toinen miehistä putosi helikopterista.[[66]](#footnote-66)
* Yhdysvaltojen ulkoministeriön Turkin vuoden 2020 ihmisoikeustilannetta kuvaavan raportin mukaan kurditaustainen varusmies, joka suoritti palvelustaan Erdinessä pahoinpideltiin etnisen taustansa vuoksi.[[67]](#footnote-67)
* 21.7.2021 kurdilainen Mezopotamya Ajansi -uutissivusto kirjoitti Afyonin läänissä tapahtuneesta viharikoksesta, jossa kahden Mardinista tulleen kausityöntekijän kimppuun hyökättiin, kun he olivat puhuneet kurdia toisilleen. Toisen uhrin perheenjäsenten kimppuun hyökättiin myös tapahtuman yhteydessä.[[68]](#footnote-68)
* 22.7.2021 BBC kertoo turkin kielisessä artikkelissaan diyarbakirilaisen maanviljelijän Hakim Dalin murhasta Konyan läänissä, jota Dalin perhe, sekä HDP -puolue pitivät rasistisesti motivoituneena hyökkäyksenä. Konyan kuvernöörin mukaan ”puhe [hyökkäyksen] etnisestä luonteesta oli propagandaa”.[[69]](#footnote-69)
* Duvar-verkkomedian 30.7.2021 julkaiseman artikkelin mukaan Konyan kaupungissa kurdilaisen perheen kimppuun hyökättiin. Artikkelin mukaan 24 vuotta Konyassa asuneen Dedeoğlu-perheen kotiin kohdistetussa iskussa oli taustalla rasistinen motiivi. 60 aseistetun henkilön joukko hyökkäsi perheen kotiin, tappaen 7 perheen jäsentä ja sytyttäen heidän talonsa palamaan. Artikkelin mukaan iskun tehneet tunnistautuvat ”turkkilaisiksi kansallismielisiksi henkilöiksi”. Artikkelin mukaan perhe oli joutunut useasti hyökkäysten kohteeksi heidän taustansa vuoksi.[[70]](#footnote-70) Bianetin mukaan oikeusistuin on päättänyt erottaa murhasta toisen syytteen liittyen samaan perheeseen toukokuussa 2021 kohdistettuun hyökkäykseen, vaikka Bianetin haastatteleman asianajaja Abdurrahman Karabulutin mukaan teoilla on ”selkeä yhteys”. 12.5.2021 tehdystä hyökkäyksestä epäiltyjä henkilöitä epäiltiin ”murhan yrityksestä” ja heidät vapautettiin yksi kerrallaan. Hän epäilee teon taustalla olevan ”puolisotilaallisia” ryhmiä.[[71]](#footnote-71)
* Yhdysvaltojen ulkoministeriön Turkin vuoden 2021 ihmisoikeustilannetta kuvaavan raportin mukaan asepalvelusta suorittaviin kurdi- ja alevitaustaisiin varusmiehiin kohdistui ”epäilyttäviä” murhia ihmisoikeusjärjestöjen mukaan. Turkin hallitus ei ole raportin mukaan julkistanut tapaukseen liittyvää tietoa.[[72]](#footnote-72)

IHD:n mukaan viharikosten uhrit kohtaavat esteitä oikeuden saamisessa ja Turkin valtion instituutioissa vallitsee rankaisemattomuus tekijöitä kohtaan. Järjestö nostaa esiin myös viranomaisten pyrkimykset peitellä tapahtunutta, kuten Sarkayassa ja Afyonissa tapahtuneissa, kurdilaisiin vierastyöläisiin kohdistettujen hyökkäysten kohdalla.[[73]](#footnote-73)

Saatavilla olevien lähteiden mukaan kurdeihin kohdistetaan kidutusta Turkin viranomaisten toimesta.[[74]](#footnote-74) Turkin Ihmisoikeussäätiö -ihmisoikeusjärjestön[[75]](#footnote-75) vuoden 2019 Turkin pidätyskeskuksissa tapahtuvaa kidutusta koskevan vuosiraportin mukaan järjestölle kidutusta koskevat järjestölle kidutustapauksista tehtyjen tutkimusilmoitusten määrä enemmän kuin tuplaantui raportointijakson aikana kurdienemmistöisiltä alueilta (Vanin, Cizren ja Diyarbakirin lääni).[[76]](#footnote-76) Raportin mukaan kurdia (ja sen murteita) äidinkielenään puhuvat muodostavat valtaosan (73,6 %) kaikista ilmoituksen tehneistä, ja ottaessa huomioon ilmoituksen tekijöiden kotipaikan ja äidinkielen, kurdeihin kohdistuu muita etnisiä ryhmiä enemmän kaltoinkohtelua ja kidutusta, kuin muihin ryhmiin.[[77]](#footnote-77) Seuraavan vuoden vastaavassa raportissa kurdia ja sen murteita äidinkielenään puhuvien osuus hakijoista oli 64,6 % ja raportin mukaan kurdeihin kohdistui muita ryhmiä enemmän kaltoinkohtelua ja kidutusta.[[78]](#footnote-78) Seuraavan vuoden vastaavassa raportissa kurditaustaiset hakijat muodostivat 68,9 % kaikista hakijoista. TIHV katsoo myös tässä raportissa, että kurdeihin kohdistetaan muita etnisiä ryhmiä todennäköisemmin kidutusta.[[79]](#footnote-79) Raportissa todetaan myös, että 21 niistä kaikkiaan 23:sta lapsesta, jotka kokivat etniseen tai poliittiseen syyhyn perustuvaa kidutusta raportointijakson aikana (vuosi 2021) oli taustaltaan kurdeja. Tämän vuoksi TIHV arvioi kurdilaisen taustan altistavan lapsen kidutukselle.[[80]](#footnote-80) Al-Monitor uutisoi 2.7.2020 Turkin turvallisuusviranomaisten kurdeihin kohdistaman kidutuksen lisääntymisestä. Artikkelissa haastatellun HDP:n kansaedustaja Remziye Tosunin mukaan vuodesta 2015 Turkin turvallisuusjoukot ovat lisänneet naisiin kohdistamia oikeudenloukkauksia ja kidutusta. Tosunin mukaan kurdeja pidetään sivistymättöminä, ”pseudo-kansalaisina” ja potentiaalisina terroristeina, minkä vuoksi heihin voidaan kohdistaa väkivaltaa.[[81]](#footnote-81) Freedom House -kansalaisjärjestön Turkin vuoden 2021 tilannetta kuvaavan vuosiraportin mukaan Turkin viranomaiset kohdistavat kurditaustaisiin vankeihin kidutusta.[[82]](#footnote-82)

## Lähteet

Ahval 31.7.2021. *Turkey sees rise in hate crimes targeting Kurds – analyst*. <https://ahvalnews.com/kurds/turkey-sees-rise-hate-crimes-targeting-kurds-analyst> (Käyty: 23.1.2023).

Arab News 31.7.2020. *Turkey bans writing of university dissertations in Kurdish*. <https://www.arabnews.com/node/1712831/middle-east> (Käyty: 23.1.2023).

Auswärtiges Amt 7/2018. *Bericht über die asyl- und abschiebungsrelevante Lage in der Republik Türkei*. Saatavilla osoitteesta: <https://www.ecoi.net/en/document/2059731.html> (Käyty: 23.1.2023).

BBC 4.11.2016. *Who are Kurdistan Workers' Party (PKK) rebels?* <https://www.bbc.com/news/world-europe-20971100> (Käyty: 31.1.2023).

BBC Türkçe

22.7.2021. *Hakim Dal: Konya'da öldürülen Diyarbakırlı çiftçiye yönelik saldırıyla ilgili neler biliniyor?*. <https://www.bbc.com/turkce/haberler-turkiye-57937652> (Käyty: 24.1.2023).

5.10.2020. *Sakarya'da fındık toplayan mevsimlik işçilere saldırı iddiasıyla ilgili neler biliniyor; olayla ilgili kim, ne dedi?*. <https://www.bbc.com/turkce/haberler-turkiye-54040626> (Käyty: 23.1.2023).

Bertelsmann Stiftung 2022. *BTI 2022 Country Report Turkey*. Saatavilla osoitteesta: <https://www.ecoi.net/en/file/local/2069612/country_report_2022_TUR.pdf> (Käyty: 23.1.2023).

Bianet

16.12.2021. *‘There are paramilitary forces behind the Konya massacre,’ says lawyer*. <https://bianet.org/english/human-rights/254937-there-are-paramilitary-forces-behind-the-konya-massacre-says-lawyer> (Käyty: 24.1.2023).

3.8.2020. *Medium of instruction in Kurdish language department changed to Turkish*. [https://m.bianet.org/english/education/. 228415-medium-of-instruction-in-kurdish-language-department-changed-to-turkish](https://m.bianet.org/english/education/.%20228415-medium-of-instruction-in-kurdish-language-department-changed-to-turkish) (Käyty: 23.1.2023).

12.6.2020. *‘You are a Kurd, Who are You to Live in Nişantaşı?’*. <https://bianet.org/english/human-rights/225595-you-are-a-kurd-who-are-you-to-live-in-nisantasi> (Käyty: 24.1.2023).

DFAT (Australian Government Department of Foreign Affairs and Trade)

10.9.2020. *Country information report: Turkey*. Saatavilla osoitteesta: <https://www.ecoi.net/en/file/local/2038892/country-information-report-turkey.pdf> (Käyty: 24.1.2023).

9.10.2018. *Country information report: Turkey*. Saatavilla osoitteesta: <https://www.ecoi.net/en/file/local/2019375/country-information-report-turkey.pdf> (Käyty: 24.1.2023).

Duvar/ Aktan, Irfan 8.6.2020. *Türk devleti*. <https://www.gazeteduvar.com.tr/yazarlar/2020/06/08/turk-devleti> (Käyty: 24.1.2023).

DW (Deutsche Welle) 2.6.2019. *Turkey: Erdogan influence bars mayors-elect from office*. <https://www.dw.com/en/turkey-erdogan-influence-bars-mayors-elect-from-office/a-48997316> (Käyty: 23.1.2023).

Duvar 30.7.2021. *Konya'da ırkçı saldırıya uğrayan Dedeoğlu ailesi katledildi: 7 ölü*. <https://www.gazeteduvar.com.tr/konyada-eve-silahli-saldiri-6-kisi-olduruldu-haber-1530111> (Käyty: 24.1.2023).

Endangered Language Alliance (ELA) [päiväämätön]. *Zaza*. <https://www.elalliance.org/languages/zaza> (Käyty: 16.1.2023).

Euroopan komissio 12.10.2022. *Türkiye 2022 Report*. Saatavilla osoitteesta: <https://neighbourhood-enlargement.ec.europa.eu/document/download/ccedfba1-0ea4-4220-9f94-ae50c7fd0302_en?filename=T%C3%BCrkiye%20Report%202022.pdf> (Käyty: 31.1.2023).

Freedom House 24.2.2022. *Freedom in the World 2022 – Turkey*. Saatavilla osoitteesta: <https://www.ecoi.net/en/document/2068831.html> (Käyty: 23.1.2023).

The Guardian 2.6.2020. *Killing of Kurd in Turkey sparks discrimination accusations*. <https://www.theguardian.com/world/2020/jun/02/of-kurd-in-turkey-baris-cakan-sparks-discrimination-accusations> (Käyty: 23.1.2023).

TIHV (Human Rights Foundation of Turkey)

6/2022. *Treatment and Rehabilitation Centres Report 2021*. <https://en.tihv.org.tr/wp-content/uploads/2022/09/HRFT_Treatment_and_Rehabilitation_Centers_report_2021.pdf> (Käyty: 31.1.2023).

6/2021. *Treatment and Rehabilitation Centres Report 2020*. Ladattavissa osoitteesta: <https://en.tihv.org.tr/treatment-and-rehabilitation-reports/2020-hrft-treatment-centers-report/> (Käyty: 25.1.2023).

6/2020. *Treatment and Rehabilitation Centres Report 2019*. Ladattavissa osoitteest: <https://en.tihv.org.tr/treatment-and-rehabilitation-reports/2019-hrft-treatment-centers-report/> (Käyty: 25.1.2023).

İHD (Insan Hakaklari Dernegi)

6.10.2022. *2021 İnsan Hakları İhlalleri Raporu*. <https://www.ihd.org.tr/wp-content/uploads/2022/10/2021-y%C4%B1l%C4%B1-raporu.pdf> (Käyty: 24.1.2023).

22.9.2020. *Türkiye’de Nefret Suçları ve Son Dönemde Yaşanan Irkçı Saldırılar Özel Raporu*. <https://www.ihd.org.tr/wp-content/uploads/2020/09/20200922_NefretSucuIrkciSaldirilarRaporu-OrnekVakalar.pdf> (Käyty: 24.1.2023).

International Crisis Group 25.1.2023. *Turkey’s PKK Conflict: A Visual Explainer*. <https://www.crisisgroup.org/content/turkeys-pkk-conflict-visual-explainer> (Käyty: 31.1.2023).

Jerusalem Post/ Frantzman, Seth J. 31.7.2021. *Hate crimes against Kurds rise in Turkey*. <https://www.jpost.com/middle-east/hate-crimes-against-kurds-rise-in-turkey-675473> (Käyty: 31.1.2023).

Kaya, Mehmed S. 2011. *The Zaza Kurds of Turkey: A Middle Eastern Minority in a Globalised World*. I.B. Tauris. Lontoo.

Maahanmuuttovirasto

2.9.2022. *Kaakkois-Turkin turvallisuustilanne elokuussa 2022*. [https://migri.fi/documents/5202425/5914056/Kaakkois-Turkin+turvallisuustilanne+elokuussa+2022\_02092022.pdf/](https://migri.fi/documents/5202425/5914056/Kaakkois-Turkin%2Bturvallisuustilanne%2Belokuussa%2B2022_02092022.pdf/) (Käyty: 31.1.2023).

10.9.2020. *Turkki / HDP, Kansojen demokraattinen puolue, toiminta Itä- ja Kaakkois-Turkissa, erotetut pormestarit, pidätetyt jäsenet*. Saatavilla Tellus -tietokannasta. (Käyty: 25.1.2023).

18.6.2020. *Turkki / Kaakkois-Turkki, kylävahtijärjestelmä ja kylävahtien yhteistyö Turkin viranomaisten kanssa, kylävahtien epäiltyihin PKK:n taistelijoihin kohdistamat toimet, kylävahtien ja näiden sukulaisten asema*. Saatavilla Tellus -tietokannasta. (Käyty: 20.1.2023).

Maisel, Sebastian 2018. *The Kurds An Encycclopedia of Life, Culture, And Society*. ABC ClIO Santa Barbara.

Mezopotamya Ajansi 21.7.2021. *Afyon'da Kürt işçilere ırkçı saldırı: 7 kişi yaralandı*. <http://mezopotamyaajansi35.com/tum-haberler/content/view/141687> (Käyty: 23.1.2023).

Migration and Humanitarian Aid Foundation

24.11.2022. *Report on the right of the child to a mother tongue*. Saatavilla osoitteesta: <https://www.ecoi.net/en/document/2082621.html> (Käyty: 23.1.2023).

6/2021. *Analysis report on the use of language in zaza-speaking regions in turkey and forecasts for the future*. [https://www.giyav.org.tr/icerik/detay/&c=analysis-report-on-the-use-of-language-in-zaza-speaking-regions-in-turkey-and-forecasts-for-the-future](https://www.giyav.org.tr/icerik/detay/%26c%3Danalysis-report-on-the-use-of-language-in-zaza-speaking-regions-in-turkey-and-forecasts-for-the-future) (Käyty: 26.1.2023).

Minority Rights Group 6/2018. *Alevis*. <https://minorityrights.org/minorities/alevis/> (Käyty: 31.1.2023).

Al-Monitor

24.9.2020. *Turkish army accused of throwing Kurdish farmers from helicopter*. <https://www.al-monitor.com/originals/2020/09/turkey-army-kurd-farmers-helicopter-pkk.html> (Käyty: 25.1.2023).

2.7.2020. *Complaints of torture on rise in Turkey's Kurdish southeast*. <https://www.al-monitor.com/originals/2020/07/turkey-torture-complaints-in-kurdish-southeast-are-on-rise.html> (Käyty: 25.1.2023).

Turkki 11.4.2012. *Kanun No. 6287*. <https://www.resmigazete.gov.tr/eskiler/2012/04/20120411-8.htm> (Käyty: 31.1.2023).

UK Home Office 3/2021. *General Country of Origin Information Report Turkey*. Saatavilla osoitteesta: <https://www.ecoi.net/en/file/local/2053326/vertaling-aab-turkije.pdf> (Käyty: 23.1.2023).

USDOS (United States Department of State)

12.3.2022. *Turkey 2021 Human Rights Report*. <https://www.state.gov/wp-content/uploads/2022/03/313615_TURKEY-2021-HUMAN-RIGHTS-REPORT.pdf> (Käyty: 25.1.2023).

31.3.2021. *Turkey 2020 Human Rights Report*. <https://www.state.gov/wp-content/uploads/2021/10/TURKEY-2020-HUMAN-RIGHTS-REPORT.pdf> (Käyty: 25.1.2023).

13.3.2020. *Turkey 2019 Human Rights Report*. <https://www.state.gov/wp-content/uploads/2020/03/TURKEY-2019-HUMAN-RIGHTS-REPORT.pdf> (Käyty: 25.1.2023).

Öpengin, Ergin 2021. *The History of Kurdish and the Development of Literary Kurmanji*. Bozarslan, Hamit & Gunes, Cengiz & Yadirgi, Veli (toim.). Cambridge University Press, Cambridge 2021, s. 603–632.

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Kansainvälinen järjestö, jonka toiminta keskittyy uhanalaisten kielien aseman parantamiseen. Järjestön toimintaan kuuluu uhanalaisten kielten tutkimus, sekä kehitysohjelmien toteutus. Lisää aiheesta voi lukea järjestön verkkosivuilta osoitteesta: <https://www.elalliance.org/our-work> (Käyty: 16.1.2023). [↑](#footnote-ref-1)
2. Endangered Language Alliance (ELA) [päiväämätön]. [↑](#footnote-ref-2)
3. Maisel, Sebastian 2018, s. 143. [↑](#footnote-ref-3)
4. ELA [päiväämätön]. [↑](#footnote-ref-4)
5. Norjalainen tutkija, joka erikoistuu maahanmuuttoon. Perusti Norwegian Journal of Migration Research -tiedejulkaisun ja toimii Lillehammerin yliopistossa. [↑](#footnote-ref-5)
6. Kirja perustuu Kayan tekemään antropologiseen kenttätyöhön, jossa hän tutustuu zazakki yhteisöihin Kaakkois-Turkissa. [↑](#footnote-ref-6)
7. Kaya, Mehmed S. 2011, s. 5. [↑](#footnote-ref-7)
8. Öpengin, Ergin 2021, s. 605. [↑](#footnote-ref-8)
9. Maisel, Sebastian 2018, s. 143. [↑](#footnote-ref-9)
10. Kaya, Mehmed S. 2011, s. 5. [↑](#footnote-ref-10)
11. Vuonna 1999 perustettu turkkilainen kansalaisjärjestö, joka keskittyy toiminnassaan Turkin sisäisten siirtolaisten ja lasten oikeuksiin. Lisää aiheesta voi lukea järjestön verkkosivuilta osoitteesta: [https://www.giyav.org.tr/vakif/hakkinda&c=vakif-tarihcesi&i=7](https://www.giyav.org.tr/vakif/hakkinda%26c%3Dvakif-tarihcesi%26i%3D7) (Käyty: 26.1.2023). [↑](#footnote-ref-11)
12. Migration and Humanitarian Aid Foundation 6/2021, s. 7. [↑](#footnote-ref-12)
13. ELA [päiväämätön]. [↑](#footnote-ref-13)
14. Kaya, Mehmed S. 2011, s. 7–8. [↑](#footnote-ref-14)
15. Kaya, Mehmed S. 2011, s. 54. [↑](#footnote-ref-15)
16. Kaya, Mehmed S. 2011, s. 116. [↑](#footnote-ref-16)
17. ”Kurdistanin Työväenpuolue” (kur. *Partiya Karkerên Kurdistan*) on vuonna 1979 perustettu kurdien itsenäisyyttä ja autonomiaa ajava järjestö, joka on käynyt vuosina 1984–1999 ja 2004–2013 sotaa Turkin asevoimia vastaan Kaakkois Turkissa. Turkki, EU ja Yhdysvallat ovat luokitelleet PKK:n terroristijärjestöksi. Lisää aiheesta voi lukea esim: BBC 4.11.2016. [↑](#footnote-ref-17)
18. Konfliktin vaikutustesta Kaakkois-Turkin maaseudun siviiliväestöön voi lukea esim: Maahanmuuttovirasto 18.6.2020; Maahanmuuttovirasto 2.9.2022. [↑](#footnote-ref-18)
19. Kaya, Mehmed S. 2011, s. 36–37. [↑](#footnote-ref-19)
20. Ks. Esim: Kaya, Mehmed S. 2011, s. 210; [↑](#footnote-ref-20)
21. Kansainvälinen ajatushautomo, joka pyrkii sivujensa mukaan ”ehkäisemään sotia ja rakentamaan rauhaa”. Keskittyy toiminnassaan konfliktien tutkimukseen. Lisää aiheesta voi lukea järjestön sivuilta osoitteesta: <https://www.crisisgroup.org/who-we-are> (Käyty: 31.1.2023). [↑](#footnote-ref-21)
22. International Crisis Group 25.1.2023. [↑](#footnote-ref-22)
23. Kaya, Mehmed S. 2011, s. 79. [↑](#footnote-ref-23)
24. Kaya, Mehmed S. 2011, s. 113. [↑](#footnote-ref-24)
25. Alevilaisuus on shiaislamin alahaara, jonka oppisisältä eroaa kuitenkin merkittävästi muiden shiiojen opeista. Alevit muodostavat Turkin suurimman uskonnollisen vähemmistön ja uskonnon seuraajiin kuuluu sekä turkkilaisia, että kurdeja. Lisää aiheesta voi lukea esim: Minority Rights Group 6/2018. [↑](#footnote-ref-25)
26. Kaya, Mehmed S. 2011, s. 143–145. [↑](#footnote-ref-26)
27. Kaya, Mehmed S. 2011, s. 149. [↑](#footnote-ref-27)
28. Halkların Demokratik Partisi (suom. *Kansojen Demokraattinen Puolue*) on vuonna 2012 perustettu puolue, joka kertoo verkkosivuillaan tavoitteikseen kurdien ja alevien aseman parantamisen, työväestön aseman parantamisen, paikallishallinnon autonomian vahvistamisen, sukupuolten välisen tasa-arvon edistämisen, sekä ympäristöasian. Lähde: HDP [päiväämätön] <https://hdp.org.tr/en/peoples-democratic-party/8760/> (Käyty: 25.1.2023). [↑](#footnote-ref-28)
29. Maahanmuuttovirasto 10.9.2020. [↑](#footnote-ref-29)
30. Turkki 11.4.2012. [↑](#footnote-ref-30)
31. Migration and Humanitarian Aid Foundation 24.11.2022, s. 14–16. [↑](#footnote-ref-31)
32. Migration and Humantiarian Aid Foundation 6/2021, s. 35. [↑](#footnote-ref-32)
33. Migration and Humantiarian Aid Foundation 6/2021, s. 34. [↑](#footnote-ref-33)
34. Euroopan komissio 12.10.2022, s. 45. [↑](#footnote-ref-34)
35. Auswärtiges Amt 7/2018, s. 15. [↑](#footnote-ref-35)
36. Ks. esim: UK Home Office 3/2021, s. 46; Arab News 31.7.2020; Bianet 3.8.2020; Freedom House 24.2.2022; Bertelsmann Stiftung 2022, s. 7; USDOS (United States Department of State) 12.3.2022, s. 33–34. [↑](#footnote-ref-36)
37. UK Home Office 3/2021, s. 46. [↑](#footnote-ref-37)
38. Arab News 31.7.2020. [↑](#footnote-ref-38)
39. Bianet 3.8.2020. [↑](#footnote-ref-39)
40. Freedom House 24.2.2022. [↑](#footnote-ref-40)
41. Bertelsmann Stiftung 2022, s. 7. [↑](#footnote-ref-41)
42. USDOS 12.3.2022, s. 33–34. [↑](#footnote-ref-42)
43. USDOS 12.3.2022, s. 73. [↑](#footnote-ref-43)
44. Migration and Humantiarian Aid Foundation 6/2021, s. 36. [↑](#footnote-ref-44)
45. USDOS 13.3.2020, s. 26. [↑](#footnote-ref-45)
46. USDOS 12.3.2022, s. 33. [↑](#footnote-ref-46)
47. Ks. esim: DFAT (Australian Government Department of Foreign Affairs and Trade) 9.10.2018, s. 21; DFAT 10.9.2020, s. 21; Insan Hakaklari Dernegi (IHD) 6.10.2022, s. 10. [↑](#footnote-ref-47)
48. DFAT 9.10.2018, s. 21. [↑](#footnote-ref-48)
49. DFAT 10.9.2020, s. 21. [↑](#footnote-ref-49)
50. Vuonna 1986 perustettu ihmisoikeusjärjestö, joka pyrkii edistämään ihmisoikeuksien toteutumista Turkissa. Julkaisee vuosittaisia ihmisoikeusraportteja, sekä teemaraportteja eri aiheista. Lisää aiheesta voi lukea järjestön verkkosivuilta osoitteesta: <https://www.ihd.org.tr/> (Käyty: 26.1.2023). [↑](#footnote-ref-50)
51. Insan Hakaklari Dernegi (IHD) 6.10.2022, s. 10. [↑](#footnote-ref-51)
52. DFAT 9.10.2018, s. 21. [↑](#footnote-ref-52)
53. Duvar/ Aktan, Irfan 8.6.2020. [↑](#footnote-ref-53)
54. DFAT 9.10.2018, s. 21. [↑](#footnote-ref-54)
55. Deutsche Welle (DW) 22.10.2019. [↑](#footnote-ref-55)
56. IHD (Insan Hakaklari Dernegi) 22.9.2020, s. 2. [↑](#footnote-ref-56)
57. IHD 22.9.2020, s. 4. [↑](#footnote-ref-57)
58. Jerusalem Post/ Frantzman, Seth J. 31.7.2021. [↑](#footnote-ref-58)
59. Ahval 31.7.2021. [↑](#footnote-ref-59)
60. Euroopan Komissio 12.10.2022, s. 18. [↑](#footnote-ref-60)
61. Ks. esim: The Guardian 2.6.2020; Al-Monitor 24.9.2020; BBC Türkçe 5.10.2020; USODS 31.3.2021, s. 8; Mezopotamya Anjasi 21.7.2021; Duvar 30.7.2021. [↑](#footnote-ref-61)
62. The Guardian 2.6.2020. [↑](#footnote-ref-62)
63. Bianet 12.6.2020. [↑](#footnote-ref-63)
64. IHD 22.9.2020, s. 8. [↑](#footnote-ref-64)
65. BBC Türkçe 5.10.2020. [↑](#footnote-ref-65)
66. Al-Monitor 24.9.2020. [↑](#footnote-ref-66)
67. USODS 31.3.2021, s. 8. [↑](#footnote-ref-67)
68. Mezopotamya Anjasi 21.7.2021. [↑](#footnote-ref-68)
69. BBC Türkçe 22.7.2021. [↑](#footnote-ref-69)
70. Duvar 30.7.2021. [↑](#footnote-ref-70)
71. Bianet 16.12.2021. [↑](#footnote-ref-71)
72. USDOS 12.3.2022, s. 6–7. [↑](#footnote-ref-72)
73. IHD 22.9.2020, s. 4–5. [↑](#footnote-ref-73)
74. Ks. esim: TIHV (Human Rights Foundation of Turkey) 6/2020, s. 38; TIHV 6/2020, s. 45; TIHV 6/2021, s. 54–55; TIHV 6/2022, s. 54; TIHV 6/2022, s. 128; Freedom House 24.2.2022. [↑](#footnote-ref-74)
75. Vuonna 1990 perustettu ihmisoikeusjärjestö, jonka toiminta keskittyy kidutuksen uhrien tukemiseen. Järjestö julkaisee vuosittaisia raportteja kidutuksesta ja tukee kidutuksen uhreja erilaisilla projekteilla. Lisää aiheesta voi lukea järjestön verkkosivuilta osoitteesta: <https://en.tihv.org.tr/about-hrft/> (Käyty: 26.1.2023). [↑](#footnote-ref-75)
76. TIHV 6/2020, s. 38. [↑](#footnote-ref-76)
77. TIHV 6/2020, s. 45. [↑](#footnote-ref-77)
78. TIHV 6/2021, s. 54–55. [↑](#footnote-ref-78)
79. TIHV 6/2022, s. 54. [↑](#footnote-ref-79)
80. TIHV 6/2022, s. 128. [↑](#footnote-ref-80)
81. Al-Monitor 2.7.2020. [↑](#footnote-ref-81)
82. Freedom House 24.2.2022. [↑](#footnote-ref-82)